**"รมช.สมชาย” ลงพื้นที่ตรวจเยี่ยมความคืบหน้านิคมฯอุดรธานี พร้อมเร่งผลักดันขยายพื้นที่อุตสาหกรรมเป้าหมาย**

จ.อุดรธานี 10 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม​ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม คณะผู้บริหารกระทรวงอุตสาหกรรม คณะผู้บริหารสภาอุตสาหกรรม คณะผู้บริหารหอการค้าจังหวัด และผู้บริหารเครือข่ายภาคเอกชน ลงพื้นที่ตรวจเยี่ยมความคืบหน้าการก่อสร้างนิคมอุตสาหกรรมอุดรธานีของ บริษัท เมืองอุตสาหกรรมอุดรธานี จำกัด โดยมี นายสิธิชัย จินดาหลวง รองผู้ว่าราชการจังหวัดอุดรธานี ให้การต้อนรับ และนางจิดาภา มั่นในสัจจธรรม กรรมการผู้บริหาร บริษัท เมืองอุตสาหกรรมอุดรธานี บรรยายสรุปความคืบหน้าการก่อสร้างดังกล่าว

นิคมอุตสาหกรรมอุดรธานี ตั้งอยู่ในเขตพื้นที่ตำบลโนนสูง อ.เมือง จ.อุดรธานี บนพื้นที่ประมาณ 2,200 ไร่ มีมูลค่าการลงทุนประมาณ 2,800 ล้านบาท เพื่อพัฒนาเป็นนิคมอุตสาหกรรมสีเขียวรองรับการขยายตัวภาคอุตสาหกรรมของอุดรธานีและในเขตภาคตะวันออกเฉียงเหนือ รวมถึงการขยายตัวของเศรษฐกิจภายหลังการเข้าร่วมเป็นประชาคมเศรษฐกิจอาเซียน โดยพื้นที่โครงการอยู่ใกล้กับศูนย์กลางคมนาคมหลัก ที่เต็มไปด้วยโครงสร้างพื้นฐานต่าง ๆ ที่เอื้อต่อการประกอบอุตสาหกรรม ได้แก่ ท่าอากาศยานนานาชาติอุดรธานี สถานีรถไฟหนองตะไก้ และมีระบบคมนาคมที่เชื่อมโยงไปยังภูมิภาคอื่นได้สะดวก จึงมุ่งผลักดันให้เกิดศูนย์กระจายสินค้าทางราง (IDC) และศูนย์โลจิสติกส์แห่งแรกในภาคอีสาน อีกทั้งยังมุ่งเน้นการลงทุนเพื่อรองรับกับอุตสาหกรรมเป้าหมาย ได้แก่ อุตสาหกรรมอิเล็กทรอนิกส์​ เครื่องใช้ไฟฟ้าและชิ้นส่วนอุตสาหกรรมยานยนต์ อุตสาหกรรมยางพาราขั้นปลาย อุตสาหกรรมการแปรรูปสินค้าเกษตร อุตสาหกรรมเหล็กขั้นปลาย เป็นต้น จากนักลงทุนภาคอุตสาหกรรมในพื้นที่อุดรธานีและนักลงทุนด้านอุตสาหกรรมจากต่างประเทศ โดยแบ่งพื้นที่เพื่อประโยชน์ใช้สอย ดังนี้ พื้นที่อุตสาหกรรม พื้นที่พาณิชยกรรม​ และสำนักงานนิคมฯ พื้นที่ระบบสาธารณูปโภค และพื้นที่สีเขียว ทั้งนี้ ทางผู้บริหารนิคมฯดังกล่าว​ ได้ขอรับการสนับสนุนจากกระทรวงอุตสาหกรรมในด้านสิทธิประโยชน์ต่าง ๆ รวมถึงการสร้างถนน Local Road จากถนนเลียบทางรถไฟหนองตะไก้จนถึงใจกลางเมืองอุดร เพื่อเพิ่มเส้นทางการจราจรและรองรับการเติบโตของชุมชนรอบนิคมฯในอนาคต ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว